भज गोविन्दम् की गणना भक्ति गीतों में की जाती है और इसकी केवल एक टेक को ही हम प्रार्थना श्लोक कह सकते हैं। अन्य सभी श्लोक शंकर के प्रमुख वेदान्तिक सिद्धान्त का प्रतिपादन करते प्रतीत होते हैं। वास्तव में, इनमें साधकों के लिए अत्यन्त सरल शब्दों में ब्रह्म-प्राप्ति की सहजतम राह सुझाई गई है, जिस पर चलकर वे अपना लक्ष्य प्राप्त कर सकते हैं। ध्यान से देखें तो भज गोविन्दम् साधकों के लिए एक चेतावनी का संदेश देता है। स्पष्ट तौर पर यह ग्रंथ उपदेशात्मक है, जिसमें गुरू अपने शिष्यों बल्कि समस्त विश्व को उपदेश दे रहे हैं। ‘भज गोविन्दम्’ में संत-सुलभ कठोरता झलकती है क्योंकि शंकर इसमें भावुकता का आश्रय नहीं लेते बल्कि आत्म-कल्याण हेतु साधक पर कठोर प्रहार करते हैं।